**Més de 1.300 joves obtenen un contracte de treball a través del programa d’FP Ocupacional Dual del SOC**

**El Govern ha incrementat el pressupost de la segona convocatòria un 47% fins als 25 ME, d’un programa en què els joves participants reben formació i tenen un contracte de treball de 12 mesos a una empresa**

**Ho ha anunciat el conseller Torrent durant una visita al Gremi d’Instal·ladors de Girona, on ha conegut una vintena d’alumnes vinculats al programa**

**Els darrers dos anys el departament d’Empresa i Treball ha destinat 216ME en polítiques actives d’ocupació per a joves que han beneficiat 26.357 persones**

El Departament d’Empresa i Treball, mitjançant el Servei Públic d’Ocupació de Catalunya (SOC), ha posat en marxa aquest mes de febrer la segona convocatòria del programa de Formació Professional Ocupacional Dual, que compta amb una partida de 25 milions d’euros, un 47% més que l’any anterior. Aquest pressupost ha permès a 1.343 joves participar en aquest programa formatiu que, a la vegada, compta amb un contracte de treball formació en alternança de 12 mesos. Així ho ha explicat aquest matí el conseller d’Empresa i Treball, Roger Torrent i Ramió, durant la visita al Gremi d’instal·ladors de Girona acompanyat del secretari de Treball, Enric Vinaixa i Bonet; la delegada territorial del Govern de la Generalitat a Girona, Laia Cañigueral i Olivé, i del president del Gremi Albert Serrano i Solves. Durant la visita ha pogut conèixer les persones participants a la formació dual d’electricitat i electrònica que s’hi realitza en aquest centre.

Torrent ha volgut destacar l’aposta del departament per aquest model formatiu que considera que **“és clau des d’un punt de vista de transformació del model productiu i de generació d’oportunitats”**. A més ha destacat que per les empreses, el programa ofereix **“la possibilitat d’incorporar talent de persones joves que estan preparades i que tenen ganes de sumar-se a aquesta transformació”**. La FPO Dual és un programa que s’adapta al món laboral i s’alinea amb les necessitats reals i actuals de les empreses. I això es reforça amb el fet que les empreses s’involucrin en la formació dels futurs treballadors i treballadores. De fet, la participació de les empreses s’ha duplicat d’una convocatòria a l’altra i per aquesta edició hi participen 557 repartides a tot el territori. Això és gràcies a que aquest programa dona resposta a les demandes del mercat de treball capacitant persones joves en sectors productius generadors d’ocupació o amb mancança de personal qualificat com l’industrial, l’agroalimentari o les energies renovables.

El SOC ja està treballant per potenciar encara més la FPO Dual, ja que és una peça clau per a la transformació del model de la Formació Professional gràcies a la connexió que es crea entre la formació i l’empresa. D’una banda, permet identificar el talent i, de l’altra, que el jove conegui un ofici amb una remuneració econòmica.

El programa de la FPO Dual està destinat a persones joves d’entre 16 i 29 anys amb major risc de vulnerabilitat, amb un suport econòmic que els permeti sostenir els processos formatius a mig i llarg termini. Les persones participants, doncs, són joves en situació d’atur, sense qualificació o nivell formatiu baix. Durant el programa, les persones joves reben acompanyament i un cop finalitzat el programa obtenen un certificat de professionalitat que els acrediten les competències professionals per l’activitat laboral formada.

**216M€ en els dos darrers anys per a polítiques actives d’ocupació per a joves**

Les persones joves són un dels col·lectius amb més dificultats per incorporar-se al món del treball. És per això que, durant els anys 2021 i 2022, Empresa i Treball ha destinat un total de 216 milions d’euros a polítiques d’ocupació per a joves amb l’objectiu de reduir l’atur juvenil i treballar per la transformació del sistema productiu del país. D’aquesta inversió rècord se n’han beneficiat 26.357 joves. De fet, al tancament del 2022, la taxa d’atur de persones d’entre 16 a 29 anys s’ha reduït en cinc punts percentuals situant-se al 16,6%, per sota de la mitjana estatal del 22’2%.